钦定古今图书集成/明伦汇编/宫闱典/第084卷 > 荥阳公主 下嫁华恒
## 钦定古今图书集成/明伦汇编/宫闱典/第084卷 > 荥阳公主 下嫁华恒

按《晋书华表传》：“表子廙，廙子恒，字敬则，博学，以清素
为称。尚武帝女荥阳长公主，拜驸马都尉。元康初，东
宫建，恒以选为太子宾友，赐爵关内侯，食邑百户，辟
司徒王浑仓曹掾属，除散骑侍郎，累迁散骑常侍、北
军中侯，俄拜领军，加散骑常侍。愍帝即位，以恒为尚
书，进爵苑陵县公。顷之，刘聪逼长安，诏出恒为镇军”
将军，领颍川太守，以为外援。恒兴合义军，得二千人，
未及西赴，而关中陷没。时群贼方盛，所在州郡，相继
奔败，恒亦欲弃郡东渡，而从兄轶为元帝所诛，以此
为疑。先书与骠骑将军王导，导言于帝，帝曰：“兄弟罪
不相及，况群从乎！”即召恒补光禄勋。恒到，未及拜，更
以为卫将军，加散骑常侍、本州大中正。寻拜太常，议
立郊祀，尚书刁协、国子祭酒杜彝议，须还洛乃修郊
祀。恒议汉献帝居许，即便郊柴，宜于此修立。司徒荀
组、骠骑将军王导同恒议，遂定郊祀。寻以疾求解。诏
曰：“‘太常职主宗庙，烝尝敬重。而华恒所疾，不堪亲奉
职事。夫子称‘吾不与祭’，如不祭’，况宗伯之任，职所司
邪！今转恒为廷尉。”顷之，加特进。太宁初，迁骠骑将军，
加散骑常侍、督石头水陆诸军事。王敦表转恒为护
军，疾病不拜，授金紫光禄大夫，又领太子太保。成帝
即位，加散骑常侍，领国子祭酒。咸和初，以愍帝时赐
爵进封，一皆削除。恒更以讨王敦功，封苑陵县侯，复
领太常。苏峻之乱，恒侍帝左右，从至石头，备履艰危，
困悴逾年。初，恒为州大中正，乡人任让，轻薄无行，为
恒所黜。及让在峻军中任势，多所杀害，见恒辄恭敬，
不肆其虐。锺雅、刘超之死，亦将及恒，让尽心救卫，故
得免。及帝加元服，又将纳后，寇难之后，典籍靡遗，婚
冠之礼，无所依据。恒推寻旧典，撰定礼仪，并郊庙辟
雍，朝廷轨则，事并施用。迁左光禄大夫，开府、常侍如
故。固让未拜，会卒，时年六十九。册赠侍中、左光禄大
夫、开府，谥曰敬。恒清恪俭素，虽居显列，常布衣蔬食，
年老弥笃。死之日，家无馀财，唯有《书》数百卷，时人以
此贵之。子俊嗣，为尚书郎。俊子仰之，大长秋。